Таханарча дай-ноаной доккха гIалат да шоай дезал боаккхагIчар лерхIам бе Iома цабар, лерхIам бар мишта хила деза царна хьалха цадахар. Кхыметтала хьехархочо бер човхадича, шоай берий га доах дукхагIболча даьша-ноаноша. Цар кхетадиц цунца шоаш хьехархочун шиш бохабелга, хьехархой а боккхагIчар а лерхIам бе безац аьнна хетийташ, бераш во Iомаделга. Нагахьа шоай бера Iилма а хоза гIуллакх а Iомаде гIерташ волча хьехархочунна а уж раьза ца хилча, новкъа харцахь хIама деш доалла шоай бер, малав ца ховча саго човхадича цунна уж раьза ца хилар геттара чIоагIа хургда-кх.